FK Haugesund ned fra medaljeplass: – Det er pinlig
Gjestene tok ledelsen ved Vegard Skjerve, men et kvarter ut i annen omgang satte Flamur Kastrati ballen i mål etter et noe passivt forsvarsspill fra FKH. Den andre scoringen kom også etter noe sløvt arbeid på defensiv dødball, og da kunne til slutt Kristiansund juble for tre poeng. FKH-kaptein Christian Grindheim var skuffet over å ha sluppet inn de to scoringene de gjorde. – Når de scorer på de to målene der ... Det er pinlig, konstaterer Grindheim til VG. Han satt igjen med en tung følelse etter å ha tapt alle poengene. – Det er tungt å tape når du leder en kamp, og særlig på bortebane. I dag er vi for dårlig i egen boks, så da slipper vi inn to drittmål, sukker han. Tapet gjorde også at FK Haugesund ikke lenger er inne på topp tre på tabellen. Molde slo Strømsgodset i Drammen, og klatret da forbi haugalendingene. – I dag blir vi litt utspilt til tider, og er litt spredd over hele banen. En liten selvtillitsknekk kan jeg tenke meg, forteller Grindheim. Det samme forteller Horneland skuffet etter kampslutt, men legger også til litt. – Vi går på banen for å vinne hver gang, og vet det er en gjeng bak som jager oss. Det må vi tåle, men da må vi opp med både kvalitet og energi i spillet vårt, sier FKH-treneren.Horneland var godt fornøyd med å ha tatt ledelsen å kunne gå til pause med 1 – 0. Han var dog skuffet over eget lags innsats etter hvilen. – De ville mer enn oss i dag i en tett og jevn kamp. Vi hadde hvert fall håpet på ett poeng. Det klarte vi ikke i dag, så nå må vi bare brette opp ermene, forteller 43-åringen. – Hvordan skal dere finne tilbake til den gode formen? – Vi må finne tilbake til oss selv. Vi må bli flinkere på det vi er flinke på, konstaterer han. En som kunne smile bredere enn Horneland og Grindheim etter kampslutt var Kristiansunds trener Christian Michelsen. Han var strålende fornøyd med å sitte igjen med alle poengene etter 90 minutter mot et medaljejagende FK Haugesund. – Det handler om å ha troen på eget lag, og vi vet vi får som fortjent om vi presterer godt nok. Det gjorde vi i dag, smiler Michelsen og legger til: – Vi visste vi møtte et knallsterkt lag i dag, og da måtte vi opp på maksnivå for å i det hele tatt ha sjanse.Etter seieren mot Haugesund søndag kveld klatrer Kristiansund opp til 9. plass med 31 poeng. Da han gikk i garderoben til pause etter å ha ligget under hadde han en pauseprat som fikk spillerne hans til å respondere og angripe den andre omgangen for å nå nettopp de poengene. – Vi snakket om det i pausen at å sitte igjen etter kampen med et hederlig tap er en så grusom følelse. Vi ville virkelig ha seieren da vi gikk ut fra pause, forteller han. Han føler seg imidlertid ikke sikker på at de søndag kveld fornyet eliteseriekontrakten sin til neste år. – Vi trenger nok flere poeng for å spille i Eliteserien 2019. Det er syv kamper igjen der den neste alltid vil være viktigst. Ingenting er sikkert før det er sikkert, avslutter KBK-treneren med et lurt smil om munnen.
(Kristiansund – Haugesund 2-1) Haugesund-kaptein Christian Grindheim var mektig irritert over baklengsmålene som førte til laget mistet tredjeplassen på tabellen.